Eyı tł'axǫǫ̀ Israel got'ı̨į̀ gıgha nàsı̨deè hołè ha t'à,
Zezì Jerusalem nàhtła.
Jerusalem ekǫ enìı̨tǫ nechàa gà tıa whehtǫ.
(Eyı enìı̨tǫ nechàa sìı “sahzǫ̀ą-gha-enìı̨tǫ” wìyeh,
eyıts'ǫ eyı tıa,
Aramaıc gıyatıì k'ę̀ę̀,
Betesda wìyeh.)
Eyı tıa wemǫǫ̀ sagòhɂı̨ı̨-k'è sı̨làı gòla.
Eyı wetł'a dǫ-eyaelı̨ı̨ łǫ whete.
Mǫ̀hdaa gıdaà goìlee,
mǫ̀hdaa k'egedè-le eyıts'ǫ mǫ̀hdaa gıkw'ǫǫ̀ ełaı̨dè.
Dǫ ı̨łè eyı whedaa sìı taènǫ-daats'ǫ̀-ek'èdı̨ xo gots'ǫ k'eda-le hǫt'e.
Zezì eyı dǫ ekǫ whetı̨ yaɂı̨.
Whaà gots'ǫ hanì eyaelı̨ yeghǫ ıìkw'o t'à dǫ eyaelı̨ı̨ ts'ǫ̀ hadı,
“Asį̀į̀ k'aàt'ıì anede ha neewǫ?”
yèhdı.
Eyı dǫ hadı,
“K'àowo,
tı nàeda ts'ǫ̀et'ıì tı yìehtła ha dǫ sets'àwedì whìle.
Įłaà tı ts'ǫ̀ ehtłe et'ıì dǫ sekwe tı yìetła,”
hadı.
Eyıt'à Zezì yets'ǫ̀ hadı,
“Nıį̀tła,
netè nıìɂah gà k'eı̨tło,”
yèhdı.
Ekòet'ıì eyı dǫ k'aàt'ıì ajà.
Edetè nıìɂah gà k'etłoò ajà.
Eyı hagòjàa sìı Nǫ̀htsı̨ Dzęę̀ k'e agòjà.
Eyıt'à Israel gha k'aodèe eyı dǫ k'aàt'ıì ajàa sìı ts'ǫ̀ hagedı,
“Nǫ̀htsı̨ Dzęę̀ k'e agǫ̀ht'e,
gonàowoò k'èch'a netè k'enehchı,”
gıìhdı.
Hanìkò eyı dǫ hadı,
“Dǫ k'aàt'ıì asį̀į̀làa sìı sets'ǫ̀ dıı hadı,
‘Netè nı̨į̀ɂa gà k'eı̨tło,’
sèhdı t'à aht'ı̨,”
gòhdı.
Eyıt'à hagıìhdı,
“Eyı dǫ,
‘Netè nı̨į̀ɂa gà k'eı̨tło,’
nèhdıı sìı amìı hǫt'e?”
gıìhdı.
Dǫ k'aàt'ıì ajàa sìı amìı ayı̨į̀làa sìı yek'èezǫ-le,
Zezì dǫnı ts'ǫ̀ èhtła t'à.
Eyı tł'axǫǫ̀ Nǫ̀htsı̨kǫ̀-gocho gà Zezì k'achı̨ nayat'ı̨ t'à,
yets'ǫ̀ hadı,
“Negha k'aàt'ıì agòjà,
nezı̨.
K'achı̨ hołı̨ı̨ k'ę̀ę̀ eghàlaı̨da-le,
hanì-le-ı̨dè dànì eyanelèe sìı wenahk'e nexè hoìla agode ha,”
yèhdı.
Eyı dǫ k'aàt'ıì ajàa sìı Israel gha k'aodèe gots'ǫ̀ èhtła,
hagòhdı,
“Zezì k'aàt'ıì asį̀į̀là,”
gòhdı.